SKRIFTLIG FORESPØRGSEL E-2451/01

af Erik Meijer (GUE/NGL) til Kommissionen

(11. september 2001)

Om: Hvordan man er nået frem til og omfanget af tilbagesøgningen af støtten til ESF-projekter i Nederlandene i perioden 1994-96

Der hersker stor uklarhed over, hvordan man er nået frem til det tilbagesøgte beløb på 447 mio. HFL i EU-støtte, som Nederlandene uberettiget har anvendt inden for rammerne af Den Europæiske Socialfond.

1. Kan Kommissionen bekræfte, at Rådets forordning nr. 4253/88(1) af 19. december 1988 om gennemførelsesbestemmelser til forordning nr. 2052/88(2) gælder som grundlag for bestemmelsen om tilbagesøgning ovennævnte beløb?

2. I artikel 24 i denne forordning tales der om, at Kommissionen foretager en passende undersøgelse: Kan den give en fuldstændig oversigt over de kontroller vedrørende ESF-støtten, der under dens ansvar blev udført i perioden 1994-96, hvad der gav anledning hertil, hvilke resultater der blev opnået, og hvilke konklusioner der blev draget? Kan Kommissionen give en tilsvarende oversigt for perioden frem til 1999?

3. I regionen Limburg er der for nylig afsløret meget, der tyder på uberettiget udbetalte beløb og bedrageri med ESF-midler, bl.a. ved at frivillige bidrag fra virksomheder er betalt tilbage til disse og derefter er talt med som offentlige midler, og ved at indsætte ESF-4-midler, inden virksomheden Abb MCG gik fallit. Har Kommissionen kendskab til disse forhold? Har dette i bekræftende fald foranlediget (eller vil det foranledige) en undersøgelse, og i bekræftende fald med hvilket resultat?

4. Der er også konstateret tegn på uregelmæssigheder i andre regioner, som f.eks. Rijnmond, Gelderland og Zeeland. Der er foretaget en undersøgelse på grundlag af artikel 24 i regionerne Gelderland og Rijnmond, som har resulteret i tilbagesøgning af midler. Har der også været foretaget en revision i Zeeland (Centrum voor Vakopleiding og Arbo Zeeland), og hvordan er situationen i bekræftende fald dér? Er der foretaget undersøgelser i andre nederlandske regioner?

5. Kan disse undersøgelser føre til et endnu højere beløb end det beløb, Kommissionen nævner i sin skrivelse af 24. juli 2001, hvor der er tale om 447 184 814 HFL i ESF-støtte for perioden 1994-96, der muligvis skal betales tilbage, og som Kommissionen er nået frem til ved en ekstrapolering af den stikprøveundersøgelse af 45 projekter, socialministeriets revisionsafdeling har gennemført?

6. Har Kommissionen på baggrund af de mange tegn på og omfanget af uregelmæssigheder, eventuelle fejl og forsømmelser samt bedrageri set sig foranlediget til at koble OLAF på sagen?

(1) EFT L 374 af 31.12.1988, s. 1.

(2) EFT L 185 af 15.7.1988, s. 9.

Svar afgivet på Kommissionens vegne af Anna Diamantopoulou

(29. oktober 2001)

1. Kommissionens mulighed for at vedtage beslutninger om suspension, nedsættelse eller ophævelse er fastlagt i artikel 24 i Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter, som ændret ved Rådets forordning (EØF) nr. 2082/93 af 20. juli 1993(1). Denne forordning til gennemførelse af Rådets forordning (EØF) nr. 2052/88 af 24. juni 1988 om strukturfondenes opgaver og om samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter, som ændret ved Rådets forordning (EØF) nr. 2082/93 af 20. juli 1993, finder anvendelse i den pågældende periode.

2. Oplysninger om kontrollen med udgifterne under ESF i Nederlandene, som er blevet udført af Kommissionen, er sendt direkte til det ærede medlem og til Europa-Parlamentets sekretariat.

3. Kommissionens efterprøvning af udgifter i forbindelse med mål 4 har hidtil ikke afsløret nogen uregelmæssigheder. De nederlandske myndigheder er ved at undersøge følgerne af, at virksomheden Abb MCG er gået fallit, og de holder Kommissionen underrettet.

4. Der er blevet gennemført et kontrolbesøg i Zeeland, og udkastet til rapporten blev sendt til de nederlandske myndigheder med henblik på et svar. Der vil blive taget hensyn til dette svar, når rapporten færdiggøres, og de nødvendige aktioner gennemføres. Det skal bemærkes, at resultaterne af dette kontrolbesøg og de foranstaltninger, der er iværksat i forbindelse med de kontrolbesøg, som blev gennemført i Rijnmond og Gelderland, ikke er omtalt i den nedsættelsesprocedure, som der henvises til i Kommissionens brev af 24. juli 2001.

5. De kontrolbesøg, der omtales under punkt 4, vedrører årene efter 1996. De vedrører ikke suspensions-, nedsættelses- eller ophævelsesproceduren for 1994-1996.

6. Inden for rammerne af Kommissionens tjenestegrene er Det Europæiske Kontor for Bekæmpelse af Svig (OLAF) altid blevet informeret om de aktioner og resultater heraf, som de ansvarlige tjenestegrene i Den Europæiske Socialfond gennemfører.

(1) EFT L 193 af 31.7.1993.